b"\n_START_ARTICLE_\nJutjat de Pau de Castellar del Vall\xc3\xa8s\n_START_SECTION_\nDescripci\xc3\xb3\n_START_PARAGRAPH_\nEl Jutjat de Pau de Castellar ocupa l'espai dels antics safareigs p\xc3\xbablics. L'interior de l'edifici ha estat remodelat adaptant-lo a la seva nova utilitzaci\xc3\xb3, la qual cosa ha suposat l'enderrocament de la fa\xc3\xa7ana posterior per tal d'afegir un cos annex. Pel que fa a la paret lateral dreta, s'han cegat els dos grans finestrals que existien. Despr\xc3\xa9s de la restauraci\xc3\xb3 i adaptaci\xc3\xb3 portada a terme nom\xc3\xa9s ha pervingut la fa\xc3\xa7ana principal i la teulada del primitiu edifici que s'han restaurat respectant al m\xc3\xa0xim l'estructura original. La fa\xc3\xa7ana presenta una simetria axial i mostra una inclinaci\xc3\xb3 vers les formes classicistes. Destaca l'organitzaci\xc3\xb3 de la porta d'entrada on els brancals sostenen les cornises disposades de forma esglaonada que en la part superior sostenen un gerro decoratiu.\n_START_SECTION_\nHist\xc3\xb2ria\n_START_PARAGRAPH_\nLa placa commemorativa situada sobre la porta resumeix la hist\xc3\xb2ria de l'edifici. Aquest fou donaci\xc3\xb3 de la primera Marquesa de Castellar, Em\xc3\xadlia Carles, v\xc3\xaddua de Tolr\xc3\xa0, propiet\xc3\xa0ria de l'empresa t\xc3\xa8xtil del mateix nom que al llarg de la seva vida realitz\xc3\xa0 diverses donacions pel seu poble: Escoles del Patronat Tolr\xc3\xa0, els escolapis, l'esgl\xc3\xa9sia parroquial de Castellar, etc. Anys despr\xc3\xa9s, el 1901, es comen\xc3\xa7aria l'edificaci\xc3\xb3 d'uns altres safareigs p\xc3\xbablics, tamb\xc3\xa9 coberts i que tamb\xc3\xa9 foren deguts a la iniciativa de la Marquesa (Safareigs de la Baixada de Palau)."